སྦ་བཞེད་ལ་དབའ་བཞེད་དམ་སྦ་བཞེད་ཞབས་བཏགས་མ་སོགས་རིགས་མང་པོ་སྣང་ཞིང་།སྔོན་གྱི་ཆོས་འབྱུང་ལོ་རྒྱུས་ཏེ།རྒྱལ་རབས་གསལ་བའི་མེ་ལོངདངདེབ་ཐེར་སྔོན་པོཆོས་འབྱུང་མཁས་པའི་དགའ་སྟོནདེབ་ཐེར་རྫོགས་ལྡན་གཞོོན་ནུའི་དགའ་སྟོནསོགས་སུ་དེ་ནས་ལུང་དྲངས་པ་མང་ཞིང་།དེ་ཡང་དཔའ་བོ་གཙུག་ལག་པས་སྦ་བཞེད་ལ་ཆེ་འབྲིང་ཆུང་གསུམ་ཡོད་པར་གསུངས་ལ།རྒྱལ་དབང་ལྔ་བས་སྦ་བཞེད་ལ་ཡང་དོན་འགལ་ཡོད་པར་གསུངས་ཡོད་དོ།ཁོང་ཅག་གིས་གཟིགས་པའི་ཕྱག་དཔེ་དག་རིགས་གཅིག་མིན་ནི་མི་གསལ།དཔའ་བོ་གཙུག་ལག་པས་དྲངས་པ་ནི་སྦ་བཞེད་དུ་གྲགས་པ་དེ་ཡིན་པ་ཕྱག་དཔེ་དངོས་སུ་བསྡུར་བས་ཤེས།འགོས་ལོ་ཡིད་བཟང་རྩེ་བས་སྦ་བཞེད་གཙང་མ་ཞེས་གསུངས་པར་དཔགས་ན་སྦ་བཞེད་ལ་དེ་དུས་ནས་ལྷད་ཞུགས་པ་དང་མ་ཞུགས་པའི་དཔེ་མི་འདྲ་བ་ཡོད་པ་ཤེས་ནུས།ཁོ་བོས་སྦ་བཞེད་དང་སྦ་བཞེད་ཞབས་བཏགས་མ།དབའ་བཞེད་བཅས་ལ་བལྟས་ཤིང་།སྔ་མ་གཉིས་ནི་ཞབས་བཏགས་མ་བཏགས་ཙམ་གྱི་ཁྱད་པར་མ་གཏོགས་ནང་དོན་སོགས་ཧ་ལམ་འདྲ།འོན་ཀྱང་དབའ་བཞེད་ནི་བརྡའི་ཁྱད་ཆོས་དང་ནང་དོན་སོགས་སྔ་མ་དག་དང་ཧ་ཅང་མི་འདྲ་བར་ཆེས་སྔ་བའི་ཏུན་ཧོང་གཏེར་ཡིག་དང་རྡོ་རིང་ཡི་གེ་སོགས་ཀྱི་ནང་དོན་དང་འདྲ་བས་འདིར་དེའི་ཁྱད་ཆོས་ཐད་ཅུང་ཟད་གླེང་བར་བྱ།